Yderst begrænset felt af politikere med it-baggrund på valgsedlerne

Hvis du er bosiddende i Sydjylland eller hvis du har tænkt dig at stemme på Socialdemokratiet, så har du ikke mulighed for at give din stemme til en it-faglig kandidat, når du onsdag skal til stemmeurnerne. Med op til flere kuldsejlede statslige it-projekter gennem de seneste år og med et større fokus på offentlige institutioners brug af borgerdata i algoritmer, er der ellers grobund for adskillige vigtige diskussioner på det it-politiske område.

Derfor er det iøjnefaldende, at udvalget af kandidater med konkret it-viden landet over er meget lille. Der er nemlig kun opstillet 19 kandidater, der har erfaring med it. Det viser en optælling over landets kandidater til Folketingsvalget, som Version2 har foretaget på baggrund af Danmarks Statistiks liste over landets 900 folketingskandidater.

Alternativet fører an med fire kandidater, mens flere partier såsom Socialdemokratiet og Konservative umiddelbart slet ikke har nogen opstillede. Det skal dog nævnes, at de fleste partier har it-ordførere, selvom de ikke nødvendigvis har en baggrund indenfor it. Eksempelvis er Socialdemokratiets it-ordfører Karin Gaarsted uddannet folkeskolelærer, mens Venstres it-ordfører Torsten Schack Pedersen er cand.polit.

Der skal dog tages det forbehold, at ikke alle kandidater nødvendigvis beskæftiger sig med it lige nu, selvom de har en baggrund indenfor det. Samtidig kan der være kandidater, der ikke har angivet, at de arbejder med it. Hvis du derfor kender en kandidat, som vi har overset, så skriv til sfr@ing.dk, der vil opdatere listen.